Linaceae
Biljke familije lanova (Linaceae) su uglavnom zeljaste, retko žbunovi (rod Tirpitzia), kod kojih su listovi naizmenično ili naspramno raspoređeni, prosti, celi. Zalisci su uglavnom mali i neugledni, ponekad redukovani do žlezdi ili čak nedostaju. Cvasti su u osnovi cimozne (grozdaste). Cvetovi su mali do srednje veličine, hermafroditni (biseksualni, koseksualni), aktinomorfni, petomeri (četvoromeri kod roda Radiola) - čašičnih listića je 5, koji su slobodni ili fuzionisani pri osnovi, konvolutnih slobodnih kruničnih listića je 5. Prašnika je 5, srasli su osnovama, poseduju mali nektarozni disk van filamenta ili na unutrašnjoj osnovi kruničnih listića. Gineceum je natcvetni, 3-5 oplodnih listića (karpela) je sraslo u jedinstven plodnik, sa po dve ovule po karpeli, placentacija je aksilarna. Stubići su slobodni ili osnovama srasli, žig je glavičast. Plod je tipično čahura koja puca po septama (septicidalna kapsula). Osnovni broj hromozoma je h=6-13. Familija ima desetak rodova i oko 300 vrsta rasprostranjenih u umerenim i suptropskim regionima.

Definicija familije se kod nekih autora razlikuje, jer uključuju i familiju Hugoniaceae kao deo Linaceae (APG II, što je prihvaćeno i ovde) - tada bi se familija Linaceae delila u dve potfamilije (Linoideae, Hugonioideae). Ove dve familije/potfamilije su jasno morfološki različite, ali su genetički slične. Tahtadžan (1997) deli familiju Linaceae (ovde potfamilija Linoideae) u dva tribusa - Lineae (DC. ex Gray) Kitt. i Anisadenieae.

 
Malpighiales